একসঙ্গে তিন-তিনটে উড়ালপুল পেতে চলেছে কলকাতা। দু’টি পূর্ব কলকাতার ভিআইপি রোডে। অন্যটি দক্ষিণের তারাতলায়। আগামী পাঁচ বছরের মধ্যে বৃহত্তর কলকাতায় যানজট যাতে কোনও মাথাব্যথার কারণ না হয়ে দাঁড়ায়, সেই লক্ষ্যেই এই তিন উড়ালপুলের পরিকল্পনা বলে জানাচ্ছেন নবান্নের কর্তারা।
নবান্নের খবর, উড়ালপুলগুলি নির্মাণের কারিগরি এবং খরচ সংক্রান্ত দরপত্র-সহ যাবতীয় তথ্য বৃহস্পতিবার পূর্ত দফতরের টেন্ডার কমিটির কাছে জমা প়ড়েছে। ওই কমিটিই চূড়ান্ত সিদ্ধান্ত নেবে। নবান্নের এক কর্তা বলেন, ‘‘দরপত্রে উত্তীর্ণ সংস্থাকে তিনটি উড়ালপুলের বিস্তারিত প্রকল্প রিপোর্ট তৈরির বরাত দেওয়া হবে।’’ বিভিন্ন দফতর থেকে অব্যবহৃত মোট যে ২৫০০ হাজার কোটি টাকা সম্প্রতি অর্থ দফতরে জমা পড়েছে, তার একটা অংশ উড়ালপুল তৈরিতে খরচ করা হবে। 
পূর্ত দফতরের এক কর্তার কথায়, ‘‘কলকাতার নানা প্রান্ত থেকে যাতে দ্রুত বিমানবন্দরে পৌঁছনো যায় এবং ভিআইপি রোড ধরে যশোর রোডমুখী গাড়িগুলিকে যাতে দ্রুত শহরের বাইরে বার করে দেওয়া যায়, সেই জোড়া লক্ষ্যেই ওই ব্যস্ত রাস্তার উপরে দু’টি উড়ালপুল তৈরি হবে।’’ তৃতীয় উড়ালপুলটি তারাতলা থেকে টালিগঞ্জ সার্কুলার রোড হয়ে শ্যামাপ্রসাদ মুখার্জি রোডে এসে মিশবে। ওই পূর্ত-কর্তা বলেন, ‘‘জোকা-বি বা দী বাগ মেট্রো চালু হলে তারাতলা স্টেশনে বহু লোক ওঠানামা করবে। টালিগঞ্জ সার্কুলার রোড খুব বেশি চওড়া না হওয়ায় যানজট লেগেই থাকে। এর থেকে মুক্তি ঘটাবে প্রস্তাবিত উড়ালপুল।’’

ভিআইপি রোডে বাগুইআটি উড়ালপুল। (পাশে) লাল রেখায় প্রস্তাবিত উড়ালপুল দেখানো হয়েছে।  
পূর্ত দফতরের পরিকল্পনা অনুযায়ী, প্রথম উড়ালপুলটি শুরু হবে উল্টোডাঙা পেরিয়ে গোলাঘাটা থেকে, যাবে শ্রীভূমি ও বাঙ্গুর পেরিয়ে দমদম পার্ক পর্যন্ত। দমদম পার্ক থেকে কেষ্টপুর, বাগুইআটি ও জোড়ামন্দির ছাড়িয়ে রঘুনাথপুর পর্যন্ত একটি উড়ালপুল রয়েছে। এর ফলে উল্টোডাঙা থেকে গাড়ি নিয়ে টানা চলে যাওয়া যাবে তেঘরিয়া পর্যন্ত। নবান্নের এক কর্তা বলেন, ‘‘ওই ব্যস্ত রাস্তা এড়িয়ে কম সময়ে যাতে বিমানবন্দরে পৌঁছনো যায়, তার জন্যই এই উড়ালপুল।’’ 
ভিআইপি’র উপরে দ্বিতীয় উড়ালপুলটি যাবে কৈখালি থেকে যশোর রোডের উপরে আড়াই নম্বর গেট পর্যন্ত। কলকাতা থেকে ভিআইপি রোড ধরে যাওয়া গাড়িগুলিকে যাতে সহজেই বারাসতের রাস্তা ধরানো যায়, সেই লক্ষ্যেই এই উড়ালপুল বলে জানিয়েছেন নবান্নের কর্তারা।